Cele ook na Wes-Kaap oor polisiemoordeBheki Cele, minister van polisie, tydens sy besoek aan KwaZulu-Natal die afgelope week. (Foto: SA Polisie) Die minister van polisie, Bheki Cele, besoek Dinsdag ook Wes-Kaap ná ŉ vlaag bendeverwante moorde en ŉ lokval wat die afgelope naweek tot die moord op twee polisiebeamptes gelei het. In een van die jongste voorvalle in dié provinsie is sers. Mnakwazo Mdoko (46) en konst. Mninawa Breakfast (28) Sondag in die vroeë oggendure tydens ŉ patrollie in Kraaifontein in ŉ hinderlaag gelei en doodgeskiet. Hulle is van hul dienspistole beroof. Een verdagte is reeds in verband met die moorde aangekeer. Cele sal na verwagting ŉ oorsigbesoek aan die Kraaifontein-polisiewyk bring en sal daarna Mdoko en Breakfast se familielede besoek. Cele sal ook die Mitchells Plain-polisiestasie besoek ná die onlangse vlaag moorde in die gebied. Die minister het reeds KwaZulu-Natal die afgelope week besoek nadat vier polisiebeamptes verlede week in die provinsie vermoor is. Cele het vroeër gesê die polisie in KwaZulu-Natal is onder beleg. Maroela Media het berig sersante Makhosaze Mdlangathi en Mfikelwa Mtolo, verbonde aan onderskeidelik die Plessislaer- en Richmond-polisiestasie, is voorgelê en deur gewapende aanvallers in Taylor’s Halt in die uMngungundlovu-distrik vermoor. Konst. Royal Mfihloyakhe Ndlovu het verlede Donderdag op ŉ voorval van gesinsgeweld in Chatsworth gereageer. Nadat hy die huis binnegegaan het, is die 44-jarige Ndlovu in die bors geskiet. Hy is op die toneel dood. Sondag is konst. Mbuso Nzimela aangerand en doodgesteek.